In nomine sancte et individue Trinitatis. Ego Henricus, Dei gratia Senonensis archiepiscopus, notum esse volo omnibus ecclesie Dei fidelibus, tam futuris quam presentibus, quod donnus Salo, vicecomes Senonensis, fratri R., abbati videlicet ecclesie Sancti-Johannis evangeliste et fratribus ibidem Domino servientibus, tam futuris quam presentibus, concessit, secundum tenorem aliarum litterarum quas alia vice consimiliter fieri preceperat, sed oblitum se esse dicebat, ut quicquid de feodo suo vel de casamentis suis adquisierant et adhuc adquirere possent, præter integrum casamentum unde perderet suum omagium, libere et quiete omni tempore possiderent. Cujus largitionis donum posuit in manu donni Rainardi abbatis, me vidente et videntibus et audientibus multis, tam clericis quam laicis, qui in curia nostra presentes fuerunt. Et, ut hoc donum firmius esset, auctoritate nostra firmavimus et sigilli nostri impressione corroboravimus; et, utrisque volentibus et petentibus, eum qui hoc donum violare presumpserit, auctoritate Patris et Filii et Spiritus-Sancti et apostolorum Petri et Pauli et sanctorum canonum, excommunicamus. Ex parte Salonis, vicecomitis, fuerunt testes: Stephanus Gorgias; Paganus Lisiardus; Milo Bisa-ducit-eum; Adelelmus de Varallis; Anselmus de Vova; Ulricus, prepositus ejus; Rainerius qui se occidit; Potinus; Daimbertus Crochetus; Gauterius, monetarius; Constantius. Ex parte vero nostra: Teobaudus, archidiaconus; Simon, archidiaconus; Guillelmus, archidiaconus; Robertus, canonicus; Gosbertus, canonicus.